Участва в Руско-турската война (1877 – 1878). Служи като квартирмайстер на 5-и Калужки пехотен полк и младши офицер в 1-ва рота на 1-ви батальон. Проявява се при превземането на Ловеч на 22 август 1877 г. Поема командването на 1-ва рота след раняването на командира капитан Василий Дзюба. Води я в състава на първия ешелон при щурма на турския редут на височина № 5. Подпоручик Сирнев е сред първите офицери, които нахлуват със своите подразделения в редута и го превземат. При щурма е ранен от вражески куршум, но остава в строя. За проявената изключителна храброст е награден с орден „Свети Георги“ IV степен (16 декември 1877). Бие се храбро при третата атака на Плевен и е награден с орден „Света Ана“ IV степен (1878).